SK Úradný vestník Európskej únie C 347/19

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 347/09)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„ROSÉE DES PYRÉNÉES CATALANES“

EÚ č.: MULTI-PGI-0005-01343 – 23.4.2010

CHOP ( ) CHZO ( X )

1. Názov

„Rosée des Pyrénées Catalanes“.

2. Členský štát alebo tretia krajina

Španielsko (spoločná žiadosť s Francúzskom).

3. Opis poľnohospodárskeho výrobku alebo potraviny

3.1. Druh výrobku

Trieda 1.1. Čerstvé mäso (a droby).

3.2. Opis výrobku, na ktorý sa vzťahuje názov uvedený v bode 1

„Rosée des Pyrénées Catalanes“ je biele teľacie mäso z odolných plemien Bruna de los Pirineos, Aubrac alebo Gasconne alebo z kríženia matiek týchto odolných plemien so samcami plemien Charolaise, Limousine alebo Blonde d’Aquitaine.

Voľne sa pasúce teľatá ostávajú počas celého svojho života s matkami a kŕmia sa materským mliekom a trávou.

Ešte neodstavené sa zabíjajú vo veku piatich až ôsmich mesiacov, pričom minimálna hmotnosť jatočného tela je 110 kg.

Mäso sa môže predávať ako celé jatočné telo, polovica jatočného tela, štvrtka jatočného tela (zadná/predná jatočná štvrtka) alebo ako výseky mäsa (vrátane mletého mäsa).

Vhodné jatočné telá sa na stupnici EUROP klasifikujú ako E, U alebo R, pričom profily sa pohybujú od „extrémne vyklenutých“ po „rovné“ s vyvinutou svalovinou, ktorej hodnotenie sa pohybuje od „výnimočnej“ po „dobrú“.

Pretučnenosť jatočných tiel sa klasifikuje na stupnici EUROP stupňom 2 – 3.

Mäso je ružovej až svetločervenej farby. Tuk má bielu až krémovú farbu.

3.3. Krmivo (len v prípade výrobkov živočíšneho pôvodu) a suroviny (len v prípade spracovaných výrobkov)

Teľatá sú kŕmené celý život materským mliekom a trávou.

Toto kŕmenie pokračuje bez odstavenia až po zabitie.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Chránené mäso je zo zvierat plemien uvedených v bode 3.2, ktoré sa narodili a boli odchované v zemepisnej oblasti vymedzenej v tomto chránenom zemepisnom označení.

Produkcia mäsa vo vymedzenej zemepisnej oblasti sa uskutočňuje v týchto fázach:

narodenie,

chov: teľatá sú počas celého svojho života s matkou na pasienkoch podniku až do sezónneho presunu zvierat, keď sa teľatá a ich matky môžu presunúť na horské pasienky. Teľatá postupne konzumujú menej mlieka a čoraz viac trávy.

Zvieratá nie sú odstavené.

3.5. Špecifické pravidlá krájania, strúhania, balenia atď. výrobku, ktorého sa týka názov zapísaný v registri

Nie je nevyhnutné, aby sa zabitie a rozrábka uskutočnili v tejto oblasti.

Čas prepravy pred zabitím je obmedzený na tri hodiny, aby boli zvieratá vystavené čo najmenšiemu stresu a rušivým podnetom, čím sa zaručí kvalita hotového výrobku.

3.6. Špecifické pravidlá označovania výrobku, ktorého sa týka názov zapísaný v registri

Názov chráneného zemepisného označenia „Rosée des Pyrénées Catalanes“ sa musí jasne uviesť na štítkoch spolu so symbolom chráneného zemepisného označenia EÚ a akýmikoľvek ďalšími informáciami, ktoré sa vyžadujú podľa platných právnych predpisov.

4. Stručné vymedzenie zemepisnej oblasti

Oblasť chráneného zemepisného označenia, Katalánske Pyreneje, je kultúrne a geograficky homogénna oblasť, napriek tomu, že sa rozprestiera v dvoch rôznych štátoch.

V Katalánskych Pyrenejach (Španielsko):

Zemepisná oblasť zahŕňa všetky obce v horských okresoch: AltaRibagorça, Alt Urgell, Berguedà, Cerdanya, Garrotxa, Pallars Jussà, Pallars Sobirà, Solsonès, Ripollès a. a. Val d’Aran, ako aj obce v „horských oblastiach“ okresov Alt Empordà (Albanyà, Maçanet de Cabrenys a La Vajol), Bages (Aguilar de Segarra, Castellfollit del Boix, L’Estany, Moià, Mura, Sant Feliu Sasserra, Sant Mateu de Bages a Talamanca), Noguera (Àger, Alòs de Balaguer, Les Avellanes i Santa Linya, La Baronia de Rialb, Camarasa, Os de Balaguer a Vilanova de Meià), Osona (Alpens, Balenyà, El Brull, Centelles, Collsuspina, Espinelves, Folgueroles, Lluçà, Montesquiu, Muntanyola, Olost, Orís, Oristà, Perafita, Prats de Lluçanès, Rupit i Pruit, Sant Agustí de Lluçanès, Sant Bartomeu del Grau, Sant Boi de Lluçanès, Sant Julià de Vilatorta, Sant Martí d’Albars, Sant Martí de Centelles, Sant Pere de Torelló, Sant Quirze de Besora, Sant Sadurní d’Osormort, Sant Vicenç de Torelló, Santa Eulàlia de Riuprimer, Santa Maria de Besora, Santa Maria de Corcó, Seva, Sobremunt, Sora, Tavèrnoles, Tavertet, Tona, Vidrà, Viladrau a Vilanova de Sau) a Pla de l’Estany (Sant Miquel de Campmajor).

V Katalánskych Pyrenejach (Francúzsko):

V departemente Pyrénées-Orientales zemepisná oblasť zahŕňa všetky obce, ktoré sú súčasťou kantónov Vinça, Sournia, Arles sur Tech, Prats de Mollo, Prades, Olette, Mont Louis a Saillagouse, ako aj niektoré obce v kantónoch Perpignan (Perpignan), Millas (Corbère a Corbère les Cabanes), Thuir (Thuir, Castelnou, Camelas, Caixas, Sainte Colombe de la Commanderie, Fourques, Tordères, Llauro a Passa), Latour de France (Belesta a Caramany), Céret (Montauriol, Calmeilles, Oms, Taillet, Reynes, Céret, Vivès, Saint-Jean-Pla-de-Corts, Maureillas las Illas, LesCluses, Le Perthus a l’Albère), Argelès (Montesquieu des Albères, Villelongue dels Monts, Laroque des Albères, Sorède a Argelès sur Mer) a Saint Paul de Fenouillet (Vira, Fenouillet, Caudiès de Fenouillèdes, Prugnanes, Fosse a Saint Martin).

Zemepisná oblasť v departemente Aude zahŕňa obce, ktoré susedia s departmentom Pyrénées-Orientales a nachádzajú sa v pyrenejskom pohorí, konkrétne všetky obce, ktoré sú súčasťou kantónov Axat, Belcaire, Mouthoumet a Quillan, ako aj niektoré obce v kantónoch Couiza (Arques, Bugarach, Camps sur l’Agly, Cassaignes, Couiza, Coustaussa, Cubières sur Cinoble, Fourtou, Luc sur Aude, Missègre, Peyrolles, Rennes le Château, Rennes les Bains, Serres, Sougraigne, Terroles a Valmigère), Lagrasse (Mayronnes a Saint Martin des Puits), Limoux (Alet les Bains, Bouriège, Bourigeole, Castelreng, Festes et Saint André, La Bezole, Saint Couat du Razès a Véraza), Saint Hilaire (Belcastel et Buc, Caunette sur Lauquet, Clermont sur Lauquet, Greffeil, Ladern sur Lauquet, Villardebelle a Villefloure), a Tuchan (Cucugnan, Duilhac sous Peyrepertuse, Maisons, Montgaillard, Padern a Rouffiac des Corbières).

5. Súvislosť so zemepisnou oblasťou

Geografia Katalánskych Pyrenejí je priaznivá na chov voľne sa pasúcich teliat. Pre túto oblasť sú charakteristické chodníky a horské pasienky vo vysokej a nízkej nadmorskej výške s rozľahlými prírodnými pastvinami pre zvieratá počas väčšiny roka, až kým sa nezhorší počasie. Táto oblasť je ovplyvnená Stredozemím (vlhkými a substredozemnými klimatickými podmienkami), čo znamená, že zvieratá môžu stráviť dlhší čas na letných pastvinách a horských lúkach, kde sa pasú až do jesene.

Veľké množstvo vody a dostatočné vystavenie slnku prispieva k rozvoju bohatej a charakteristickej flóry (najmä druhov ako kostrava lúčna – Festuca pratensis, kostrava horská – Festuca alpina, lipnica lúčna – Poa pratensis, reznačka laločnatá – Dactylis glomerata, ostrevka karpatská – Sesleria caerulea, stoklas vzpriamený – Bromus erectus, ovsík obyčajný – Arrhenatherum elatius), ktorá vytvára výborné trávnaté plochy na pasenie dobytka. Poľnohospodárom to takisto umožňuje, aby siali zmesi tráv a strukovín na lúkach v oblasti so stredne vysokými pohoriami a kŕmili dobytok v obdobiach, keď sú vysokohorské pastviny nedostupné. Medzi najbežnejšie kŕmne plodiny patrí ďatelina, mätonoh trváci, lucerna (alfalfa), vičenec vikolistý a kostrava.

Pokiaľ ide o ľudské činitele, v minulosti ťažné zvieratá alebo zvieratá určené na mäso porodili na jar a išli spolu s teľatami vyššie na letné pastviny, vďaka čomu sa pracovníci mohli venovať iným sezónnym činnostiam a mohli uschovať zásoby krmiva v nižších nadmorských výškach. Niektoré teľatá boli po návrate z letných pastvín zabité a skonzumované na miestnej úrovni alebo v rámci rodiny. Išlo o ekonomicky racionálny postup, keďže teľatá (nazývané Rosée) boli v letných mesiacoch kŕmené výlučne materským mliekom a pasienkovými trávami. Dnešná metóda chovu „Rosée des Pyrénées Catalanes“ vychádza z tejto tradície.

Osobitný charakter tohto chráneného zemepisného označenia pochádza z používaných odolných plemien (Bruna de los Pirineos, Aubrac a Gasconne), ktoré sú vhodné na túto metódu a chované vonku.

Teľatá chované touto výrobnou metódou dobre rastú vďaka ich strave počas chovu, čím sa získavajú zvieratá s dobre vytvarovanými jatočnými telami.

Plemeno „Rosée des Pyrénées Catalanes“ má výborne vyvinutú svalovinu, mäso je ružové až svetločervené a tuk má krémovú farbu, vďaka čomu sú jatočné telá a mäso vysoko cenené medzi mäsiarmi aj spotrebiteľmi. V tejto oblasti existuje stáročná tradícia konzumácie tohto druhu mäsa z neodstavených zvierat.

V Katalánskych Pyrenejach sa usporadúva niekoľko festivalov, jarmokov a trhov, pričom tieto podujatia majú silný poľnohospodársky ráz a miestny dobytok zohráva významnú úlohu. Patrí sem jarmok Fira de Sant Ermengol de la Seu d’Urgell (ktorý siaha až do 11. storočia), jarmoky v obciach Olette, Prats de Mollo a Vinça, ako aj túry cez horské pastviny regionálneho prírodného parku Katalánskych Pyrenejí. Veľký príliv turistov do regiónu pomohol podporiť znamenitú kvalitu tohto mäsa, čo znamená, že v uplynulých desaťročiach získalo toto mäso medzi spotrebiteľmi a odborníkmi dobré meno mimo výrobnej oblasti. Na túto tému sa v novinách pravidelne uvádza veľa článkov a zmienok, ktoré odkazujú na danú oblasť, napríklad v novinách L’Indépendant (2. júla 1992 a 11. júla 2013) a v širšie distribuovaných novinách, v časopise Patrimoine en région (22. vydanie, jar 2014) a na webových sídlach Le Guide des Gourmands (http://guidedesgourmands.fr) a Association des cuisiniers et restaurateurs du Roussillon (www.toques-blanches-du-roussillon.com). Distribučné reťazce výrobku tiež dosvedčujú jeho význam. Družstvá predávajú výrobok zásielkovým predajom a v mäsiarstvach v regióne sú osobitné miesta na vystavenie výrobku.

Charakteristické znaky „Rosée des Pyrénées Catalanes“ sú výsledkom:

— špecifického prostredia, ktoré sa vyznačuje chodníkmi vhodnými pre systém chovu, ktorý spočíva vo voľnom pasení a zahŕňa dlhé obdobie na letných pastvinách,

— slnečného podnebia a množstva vody v zemepisnej oblasti poskytujúcich správne podmienky pre bohatú a špecifickú flóru, ktorá prirodzene vytvára veľké pasienkové plochy. Vďaka tomuto podnebiu môžu byť trávnaté pastviny vysadené v oblastiach so stredne vysokými pohoriami, aby sa dobytok mohol kŕmiť, keď pasenie nie je možné,

— používania plemien vhodných na túto metódu. Všetky použité plemená, Bruna de los Pirineos, Aubrac a Gasconne, sú odolné plemená typické pre región a disponujú kvalitami, ktoré sú užitočné vzhľadom na tradičné poľnohospodárske metódy v horských oblastiach, keďže dobytok znesie extrémne počasie, nepotrebuje veľa na prežitie vďaka schopnosti využívať rezervy vytvorené v čase, keď je dostatok potravy (sezónny presun zvierat), a je preto vhodný pre klimatické podmienky a reliéf terénu,

— špecifického know-how (chov vo voľnom výbehu s malým počtom zvierat),

— kŕmenia zvierat (len mliekom a pasienkovými trávami) súvisiaceho so systémom chovu, vďaka ktorému má mäso svoju typickú farbu a jemnosť a jatočné telá svoju konštitúciu. Materské mlieko pomáha správnemu rastu teliat, lebo poskytuje značné množstvo vápnika. Podporuje sa tým správny vývin kostí, čo pomáha teľatám dosahovať dobrú konštitúciu jatočného tela.

Celkovo sú teda zložité životné podmienky v týchto horských oblastiach neodškriepiteľnými výhodami vďaka kvalitnej produkcii úzko spojenej s krajinou. Odolné plemená sú schopné naplno využiť horné a dolné horské oblasti, čím napomáhajú obhospodarovať prírodné prostredie. Poľnohospodári oceňujú ich prínos (uznanie a dobré meno medzi spotrebiteľmi a distribútormi a vyššie ceny), čo im umožňuje udržať poľnohospodársky systém (z čoho má osoh aj zvyšok reťazca), zostať v náročných oblastiach a zachovať vidiecky spôsob života v horských dedinách.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.gencat.cat/alimentacio/pliego-rosee-pyrenees-catalanes

https://www.inao.gouv.fr/fichier/CDCRoseedesPyreneescatalanes-FR-24-03-2015.pdf

(1) Ú. v. EÚ L 343, 14.12.2012, s. 1.